El president de la Generalitat, José Montilla, va restar importància a les divergències entre els socis de govern, que va atribuir a la posició que van mantenir durant el debat de la llei. «Cadascú és coherent amb les seves posicions», va dir Montilla, que es va mostrar satisfet pel «gest sense precedents» dels fiscals. És la primera vegada que es considera nul un judici sumaríssim del franquisme. La fiscalia sosté que la revisió del cas Companys podria comportar una allau de peticions d'altres casos similars, per als quals es requereix que s'aportin proves noves. Recorrent a una interpretació de la llei s'estalvia, doncs, tot un procés llarg i complicat i el «col·lapse» de la justícia. Concretament, la llei declara que «els tribunals franquistes i les seves condemnes, dictades per motius polítics o de creença, són il·legítims», però no parla d'anul·lació.